એ સાંજે વાળુ કરવાની સૌની ઈચ્છા જ મરી ગઈ હતી. બંને દીકરાઓ એક પક્ષે થઈ વાડી લેવા આવનારને ખબર પાડી દેવા માગતા હતા. બાપે જિંદગીનો તડકોછાંયડો ઘણો જોયો હતો, એટલે ધીરજથી રસ્તો કાઢવાની વાત કરતા હતા, પરંતુ એમની બુદ્ધિને એવો કોઈ રસ્તો દેખાતો ન હતો એટલે દીકરાઓ ચૂપ થઈ શકતા ન હતા. છેવટે ઓચિંતા ગોકળભાને રસ્તો સૂઝી આવ્યો. એ બોલી ઊઠ્યા : ‘અમસ્તા આપણે મૂંઝાઈએ છીએ. સ્વામીજી પાસે એક જણ જાઓ, બધી વાત એમને કરો. આપણો સાચો પક્ષ છે એટલે એ સરકારને કહેશે.’